Акафист Апостолу Иакову брату Господню

Кондак 1
Избранному Апостолу Христову, иерарху преславному и мученику предивному, Иакову премудрому, брату Божию блаженному похвальная восписуем, яко ходатаю и скорому помощнику нашему. Ты же, предстояй Престолу Пресвятыя Троицы, не престай молитися за ны, сохраняющи от всяких бед и зол верою празднующих память твою и зовущих: Радуйся, Апостоле Иакове, Церкви Иерусалимския первый иерарше.

Икос 1
Ангелов Творец и всея твари Содетель, яви тя, Иакове, яко звезду многосветлую, на тверди церковней возсиявшую, светом Богопознания мир просвещающую и тьму лжеверия прогоняющую. Мы же, к заступлению твоему прибегающе, радостно тебе приносим сицевая: Радуйся, яко брат Господень по плоти сый, ученик и самовидец неизреченных таин Его показался еси. Радуйся, Богом избранный, да людем верным тайну спасения премудро изъясниши. Радуйся, велегласно словеса Божия иудеем провозгласивый. Радуйся, сими народ Божий, от Христа отвергшийся, к покаянию призывавый. Радуйся, Церкви Иерусалимския истинный управителю. Радуйся, и всех христиан Богомудрый наказателю. Радуйся, иерарше Иерусалима дольняго, ныне во Иерусалиме горнем пребываяй. Радуйся, Жертву Безкровную принося, себе же в жертву чисту Творцу и Царю уготовавый. Радуйся, Апостоле Иакове, Церкви Иерусалимския первый иерарше.

Кондак 2
Видящи, издалеча прозря твое жительство, Иакове, брата тя прия Христос Человеколюбец: ты бо, старший сын праведнаго Иосифа Обручника быв, издетска, яко назорей, Богу посвящен, воздержание возлюбил еси. Нравов твоих благостию и ума чистотою Христов показался еси ученик искренний, сего ради сподобился еси у Престола Владычня вечно воспевати: Аллилуиа.

Икос 2
Разум всякий отвергше, Ирод царь искаше Младенца Иисуса, да погубит Его; и се Ангел Господень во сне явися Иосифу глаголя: «Возстав, поими Отроча и Матерь Его и бежи во Египет». Ты же, Иакове, яко сродник по плоти Иисусов сый, со Иосифом и Материю Его во Египте пребывал еси. Сего ради, приими от нас, Иакове, усердныя похвалы сия: Радуйся, яко из колена Иудова процвел еси. Радуйся, яко Иосифа праведнаго отрасль пречестная был еси. Радуйся, яко чрез Христа лицем к лицу Бога узрел еси. Радуйся, яко от Негоже благодать многу приял еси. Радуйся, яко Христовым светолитием просвещен еси. Радуйся, яко сугубыя почести от Христа сподобился еси. Радуйся, яко Христа Пастыреначальника по плоти брат был еси. Радуйся, яко Христом наследник обетований Отца Небеснаго явился еси. Радуйся, Апостоле Иакове, Церкви Иерусалимския первый иерарше.

Кондак 3
Сила Вышняго постави тя, Иакове праведне, пастыреначальника и таинника, неизреченная священнодействующа таинства в Сионе святем, егда лик Апостольский избра тя епископа перваго Церкви Иерусалимския. Ты же, Апостоле, иго Христово усердно взем, Евангелия благости Его и Царствия проповедник был еси, поя Вседержителю Богу песнь: Аллилуиа.

Икос 3
Имеяй мудрость Божественную во уме своем всегда, Иакове, служение апостольское приял еси, егоже тридесять лет совершая, ко Христу вся страждущия и обременненныя приводил еси, неустанно веру спасительную во граде Святем и земле Палестинстей проповедуя и к познанию истины вся приводя. Темже тя, яко избранника Спаса нашего, славословим тако: Радуйся, Святый Град Иерусалим проповедию Слова Божия огласивый. Радуйся, велию власть от Бога приемый. Радуйся, благовестниче Агнца Божия, вземлющаго грехи мира. Радуйся, многих от народа иудейскаго во имя Отца и Сына и Святаго Духа крестивый. Радуйся, пастырю добрый и учителю святый, яко тобою Бог Церковь Свою украси. Радуйся, кладезю, из негоже воды живыя напаяемся. Радуйся, яко стопам Спаса Христа неуклонно последовал еси. Радуйся, яко Духа Божественнаго сиянием верных сердца просветил еси. Радуйся, Апостоле Иакове, Церкви Иерусалимския первый иерарше.

Кондак 4
Бурю нечестия разгоняя, множество иудеев и еллинов к Церкви Христовой обратил еси, отче праведный: словом бо и житием твоим любовь велию людей иерусалимских стяжал еси, и теми ко Христу вся приводил еси, научая пети Богу: Аллилуиа.

Икос 4
Слыша мудрыя слова твоя, «яко от дел оправдается человек, а не от веры токмо», гордии фарисее и книжницы распыхахуся сердцем, мнящи тя разорителя отеческих преданий быти. Мы же, учителя благочестия тя ведуще, вопием: Радуйся, яко праведным житием твоим злословныя враги посрамил еси. Радуйся, яко широтою Божественнаго разума пути вражия утеснил еси. Радуйся, яко благодатию, из уст твоих изливающеюся, веровати в Троицу Единосущную верныя научал еси. Радуйся, столпе благочестия непоколебимый и стено Церкви необоримая. Радуйся, яко возсиял еси сущим во тьме неразумия, ко благочестию всех призываяй. Радуйся, яко собранное стадо твое от волков лютых избавил еси. Радуйся, яко брат Божий, Сына Бога Вышняго добльственне на земли исповедал еси. Радуйся, Апостоле святе, мудростию обложенный и благодатию озаренный. Радуйся, Апостоле Иакове, Церкви Иерусалимския первый иерарше.

Кондак 5
Боготечною звездою прошел еси житие твое, Апостоле Иакове, благоговейне служение в Церкви Иерусалимстей совершая и образ праведнаго святителя Божия собою являя. Мы же, Богу, премудрость велию тебе даровавшему и благодатными дары преизобильно тя украсившему, немолчно воспеваем: Аллилуиа.

Икос 5
Видеша тя вернии людие Израилевы помощника и утешителя в скорбех и печалех: ты бо усердно молился еси о отпущении грехов народа Божия, яко же и колена твоя зело огрубеша непрестаннаго ради коленопреклонения твоего. Сего ради восхваляем тя по достоянию, яко молитвенника нашего пред Богом, взывая сице: Радуйся, житием твоим добродетельным, яко солнце светозарное, вся просвещаяй. Радуйся, презирати плоть свою и прилежати о души безсмертней научаяй. Радуйся, Божественнаго Духа благодать приемля, плевелы лжеверия попаливый. Радуйся, плоть свою духови совершенно поработивый. Радуйся, вертограда Христова делателю усердный. Радуйся, молитвенниче к Богу неустанный. Радуйся, яко союзом любве стадо твое связал еси. Радуйся, яко свет миру и соль земли явился еси. Радуйся, Апостоле Иакове, Церкви Иерусалимския первый иерарше.

Кондак 6
Проповедник истинныя веры Христовы и ревнитель благочестия был еси, святителю Иакове: сего ради, Духом Святым просвещаемый, чин Божественныя Литургии мудре устроил еси, благодарению Богу за вся научаяй. И ныне с небеси на ны милостиво призираеши и преизобильно всем нам благодать подаеши от щедраго Христа Бога, Емуже со Ангелы у Престола славы Его поеши: Аллилуиа.

Икос 6
Возсиял еси яко звезда утренняя Церкви Христовой ревностию о славе Божией, и, Жизнеподательным Духом законополагая и вещая неизреченныя тайны Божия, паству свою таинствы церковными и служением Божественныя Литургии освящал еси и правилам веры научал еси. Мы же тебе, Святыя Троицы служителю верному, воспеваем таковая: Радуйся, чина церковнаго благоукрасителю. Радуйся, ученьми твоими мир просветивый. Радуйся, яко Духом Святым чрез тебе свет Богопознания в мир излияся. Радуйся, яко тобою Евангелие Царствия Божия проповедася. Радуйся, яко дару совершенну от Отца светов человеком подаятися учиши яве. Радуйся, яко Божественным проповеданием твоим свет благодатный седящим во тьме греховней возсиял еси. Радуйся, яко умом чистым и святыми усты твоими спасение всем верным предложил еси. Радуйся, яко Бог Слово богатно блистании Божественныя благодати тя просвети. Радуйся, Апостоле Иакове, Церкви Иерусалимския первый иерарше.

Кондак 7
Хотя положити предел бывшей распре о законе Моисеове посреде благовествующих народом языческим слово Христово, на соборе Апостольстем во граде Иерусалиме главенствуя, ты, Апостоле преславне, словесы твоими богомудрыми о спасении души христианския паки мир в Церквах водворил еси. Мы же ублажаем тя, научившаго нас право разумети учение Христово и пети Тому: Аллилуиа.

Икос 7
Новаго избранника Божия видим тя, святе Иакове: ты бо мудре вразумлял еси на соборе Апостольстем о скончании времени Завета Ветхаго и о Промысле Божием о обращении и спасении народов языческих. Сего ради тебе, яко великому во иерарсех Христовых, взываем: Радуйся, Мудрость Ипостасную – Христа всем проповедавый. Радуйся, яко о спасении верою и делами благочестия не токмо иудеев, обаче и язычников научавый. Радуйся, о Христе, яко о совершении пророчеств и преданий отеческих, свидетельствовавый. Радуйся, яко седящия во тьме греховней к свету благоверия приводил еси. Радуйся, яко просветил еси мудростию твоею вся. Радуйся, кладезю истиннаго Боговедения. Радуйся, реко богоглаголивая. Радуйся, премудрости чаше, добродетельми исполненная. Радуйся, Апостоле Иакове, Церкви Иерусалимския первый иерарше.

Кондак 8
Странно и предивно всем иерусалимляном бысть житие твое, священномучениче Иакове, ты бо миротворец и истолкователь Закона Божия явился еси, просвещая и вразумляя люди. Темже и нас научи пети от всего сердца Творцу и Зиждителю нашему: Аллилуиа.

Икос 8
Весь освящен благодатию Духа Святаго, Церковь Иерусалимскую добре упасл еси, святе Иакове, день и нощь укрепляя новопросвещенныя в благодати Христовой. Мы же восхваляем тя, горнюю премудрость стяжавшаго, пении сими: Радуйся, яко Божественный разум стяжал еси. Радуйся, яко словесы богомудрыми люди, от неведения избавляя, ко Христу руководил еси. Радуйся, яко труды твоими к водам спасения овцы словесныя приводил еси. Радуйся, яко жребий пастырскаго о душах попечения праведно ти дадеся. Радуйся, коегождо к безропотному несению креста его наставляяй. Радуйся, яко солнце миру учении твоими возсиявый. Радуйся, искусный ловителю душ человеческих. Радуйся, Божественныя благодати светило. Радуйся, Апостоле Иакове, Церкви Иерусалимския первый иерарше.

Кондак 9
Всем сердцем возлюбивый Христа Бога, яко брат Его по плоти, и о спасении творения Его ревновавый, наставлял еси народ Божий в вере христианстей: яко быти во испытаниих терпеливу, на Бога уповающе и во смирении тяготы носяще. Мы же, тобою наученнии, милосердному Человеколюбцу Богу непрестанно взываем: Аллилуиа.

Икос 9
Вития многовещанныя не возмогут воспети твоея, богоблаженне Иакове, мудрости, егда вразумлял еси, яко не в единем книжнем научении и внешнем исповедании есть вера спасительная, а в вере поспешествуемой любовию и делами во имя Христово. Мы же, тебе, яко Богомудрому наставнику, благодарно воспеваем: Радуйся, яко тело без духа мертво есть, тако и вера без дел мертва есть, возвещаяй. Радуйся, яко во искушения различная впадая, радость имети научаяй. Радуйся, яко блажен муж, иже претерпит искушения, зане приимет венец жизни, просвещаяй. Радуйся, яко «искушение вашея веры соделовает терпение», - мудро нам глаголеши. Радуйся, яко ведущему убо добро творити и не творящему - грех есть, нас умудряеши. Радуйся, яко любы мира сего – вражда Богу есть, нас вразумляеши. Радуйся, яко молитися друг за друга, много бо может молитва праведнаго поспешествуема, нас призываеши. Радуйся, яко обративый грешника от заблуждения пути его, спасает душу от смерти, нам взываеши. Радуйся, Апостоле Иакове, Церкви Иерусалимския первый иерарше.

Кондак 10
Спасти хотяй всякаго человека, грядущаго в мир, Всевидец Господь дарова ти, Иакове славне, благодать велию укрепляти обращенныя в вере: ты бо на страдания предстоящия коегождо приуготовляя, призывал еси всех к терпению и упованию на Бога, всех и вся содержащему в деснице Своей. И нас, недостойных, сподоби молитвами твоими разумно пети Богу: Аллилуиа.

Икос 10
Стена необоримая Церкви Иерусалимстей был еси, священномучениче преславне, и тако научал еси люди твоя спасительней вере Христовей: «Вера бо чиста и нескверна пред Богом есть, еже посещати сирых и вдовиц в скорбех их и нескверна блюсти себе от мира». Мы же, тебе, о нас молящемуся, неустанно взываем: Радуйся, яко «суд без милости - не сотворшему милости», - рекий. Радуйся, яко «гнев мужа правды Божия не соделовает», - вразумляяй. Радуйся, яко «плод правды в мире сеется творящим мир», - научаяй. Радуйся, яко «Господь гордым противится, смиренным же дает благодать», - глаголяй. Радуйся, яко «смиритеся пред Господем, и вознесет вы», - взываяй. Радуйся, путеводителю наш к небеси. Радуйся, слова Божия истолкователю неложный. Радуйся, на подвиг деятельныя любве подвигаяй. Радуйся, Апостоле Иакове, Церкви Иерусалимския первый иерарше.

Кондак 11
Пение всеумиленное приносил еси Пресвятей Троице во вся дни земнаго жития твоего; отпавшия же от благодати вожди иудейстии, видевше, яко множество мужей и жен к Церкви Христовой прилагается твоими, всеславне Апостоле, трудами, злоумыслиша конец положити сему: нестерпим бо бысть им праведник истинный, Господу верно служащий. Нас же, святителю Иакове, благослови, укрепи и настави в вере спасительней возрастати, поюще Богу: Аллилуиа.

Икос 11
Светло Пасху Христову празднуя, во дни тыя неустанно проповедал еси, Иакове, глаголы жизни вечныя во граде Иерусалимстем собравшимся коленом иудейским и язычником множеству; начальницы же иудейстии совет положиша убити тя, пастыря Града Святаго. Мы же, тебе, яко мужественному воину Христову, усердно вопием: Радуйся, истину Христову пред вожди небоязненно вещавый. Радуйся, блистанием твоим тьму неведения просветивый. Радуйся, правил церковных нелицеприятный блюстителю. Радуйся, яко тобою Церковь Христова дивно красуется. Радуйся, яко Богомудрыми ученьми умы верных к небеси возводиши. Радуйся, яко крепостию проповеди твоея прелесть лжеучителей разрушил еси. Радуйся, святый иерарше и проповедниче, многия в послушание веры уловивый. Радуйся, лучу, от Солнца Правды исходяй, всю землю просвещаяй. Радуйся, Апостоле Иакове, Церкви Иерусалимския первый иерарше.

Кондак 12
Благодатию Божиею и силою, от Бога тебе дарованною, облеклся еси, страстотерпче Иакове, Христа ради готовый мучения всякия претерпети, егда лестию поставлен был еси на криле храма святаго нечестивыми, вопрошающими тя: «Рцы нам о Распятом». Мы же Богу, в мученичестем подвизе тебе укрепившему, гласом велиим воспеваем: Аллилуиа.

Икос 12
Поюще Пресвятей Троице хвалу и благодарение и исполнився Духа Святаго, ты, Богоносе Иакове, изрекл еси пред народом о Христе, яко Той «сидит на Небесех, одесную Силы Всевышняго и грядет на облацех небесных». Слышавше же сия, нечестивии скрежетаху зубы своими и устремишася на тя; быв же долу низвержен с криле храма, Апостоле святе, востав на колени, Творцу молился еси о прощении убивающих тя и, камением до смерти побиваем, душу свою в руце Божии предал еси. Мы же, предстоящему тебе пред Престолом Святыя Троицы, радостно зовем: Радуйся, яко на криле святилища представ, Бога Слова проповедал еси. Радуйся, яко от иудей низвержен быв, небесных чертогов сподобился еси. Радуйся, Горняго Иерусалима Апостольское основание. Радуйся, яко жертву чисту себе Царю и Творцу принесл еси. Радуйся, яко кровию твоею в Церковь Небесную вшел еси. Радуйся, яко тя заступника крепкаго пред Богом имамы. Радуйся, яко нетленныя пищи наслаждаяся, Престолу Святыя Троицы предстоиши. Радуйся, священномучениче непобедимый, иерарше прехвальный и светильниче всемирный. Радуйся, Апостоле Иакове, Церкви Иерусалимския первый иерарше.

Кондак 13
О преславный Апостоле Иакове, брате Господень, Церкви Христовой светильниче многосветлый! Приими от благоговейных сердец наших с любовию тебе приносимое хвалебное пение сие и испроси нам у Христа Бога нашего в вере утверждение, прегрешений оставление и от вечнаго осуждения избавление, да сподобимся в Царствии Небеснем купно с тобою во веки пети Богу: Аллилуиа.

(Этот кондак читается трижды, затем икос 1 и кондак 1)
Молитва
О великий богоизбранный и богопрославленный Апостоле Иакове, брате Господень! Ты еси великий архиерей Града Святаго, теплый наш заступник и ходатай, предстоящий Престолу Пресвятыя Троицы. Не отрини нас от твоего заступления, но воздвигни нас, низверженных грехи многими. Имеяй власть решити и вязати, разреши зол наших соузы, любви Божией причти нас и Царствия Небеснаго причастники, блаженне, соделай молитвами твоими. Моли Христа Спаса, да сподобит непреткновенно совершати странствие наше земное, да вечныя и блаженныя жизни на небеси сподобившеся, с тобою вкупе возможем выну восхваляти Троицу Нераздельную и воспевати Едино Божество Отца и Сына и Духа Всесвятаго во веки веков. Аминь.

Тропарь, глас 2
Яко Господень ученик восприял еси, праведне, Евангелие, яко мученик имаши еже неописанное, дерзновение яко брат Божий, еже молитися яко иерарх: моли Христа Бога спастися душам нашим.

Кондак, глас 4
Отчее Единородное Бог Слово, пришедшее к нам в последния дни, Иакове Божественне, перваго тя показа иерусалимляном пастыря и учителя, и вернаго строителя таинств духовных: темже тя вси чтим, Апостоле.

ЖИТИЕ
Дни памяти:
5 ноября (н.ст.)
Неделя по Рождестве Христовом
Святой Иаков был сыном Иосифа Обручника от его первой жены и потому в Евангелии называется братом Господним. Согласно преданию, Господь Иисус Христос явился ему после Своего воскресения и поставил его епископом Иерусалимской Церкви. Таким образом, на долю Апостола Иакова выпала особенная деятельность: он не путешествовал с проповедью по разным странам, как остальные Апостолы, а учил и священнодействовал в Иерусалиме, имеющем столь важное значение для христианского мира. Как глава Иерусалимской Церкви, он председательствовал на Апостольском соборе в Иерусалиме в 51 году. Голос его здесь фактически был решающим, и предложение, сделанное им, стало резолюцией Апостольского собора (Деян., 15 глава).

Значение Апостола Иакова еще более укрепляла его подвижническая жизнь. Он был строгий девственник, не пил ни вина, ни других спиртных напитков, воздерживался от мяса, носил одежду только льняную. Имел он обыкновение уединяться для молитвы в храме и там коленопреклонно молился о своем народе. Он так часто простирался на землю в молитве, что кожа на коленях его огрубела.

Служение Апостола Иакова было трудное: среди множества самых ярых врагов христианства. Но он поступал с таким благоразумием и справедливостью, что его уважали не только христиане, но и иудеи, и называли опорой народа и праведником.

Пребывая в должности Иерусалимского епископа около 30 лет, он распространил и утвердил святую веру в Иерусалиме и во всей Палестине. Когда Апостол Павел в последнее свое путешествие посетил Апостола Иакова, то в то время собрались к нему пресвитеры, и об успехах христианской проповеди среди евреев передали ему следующими словами: «Видишь, брат, сколько тысяч уверовавших Иудеев, и все они ревнители закона» (Деян. 21, 20). Многие из евреев обращались к Церкви по одному доверию к слову праведника.

Видя такое влияние Апостола, иудейские начальники стали опасаться, как бы весь народ не обратился ко Христу, и решили воспользоваться промежутком времени между отъездом прокуратора Феста и прибытием на его место Альбина (62 г. после Р. X. ) для того, чтобы или склонить Иакова к отречению от Христа, или умертвить его.

Первосвященником в это время был саддукей Анан. При большом стечении народа Апостола ввели на портик храма, и после нескольких льстивых слов пренебрежительно сказали: «Скажи нам о Распятом» — «Вы спрашиваете меня об Иисусе? — громко сказал праведник. — Он сидит на Небесах одесную Всевышней Силы и снова придет на облаках небесных». В толпе оказалось много христиан, которые радостно воскликнули: «Осанна Сыну Давидову!» Первосвященники же и книжники закричали: «О, и сам праведник в заблуждении!» - и сбросили его на землю. Иаков мог еще подняться на колени и сказал: «Господи, прости их, они не ведают, что творят». «Побьем его камнями», — закричали его враги. Один священник из племени Рихава начал уговаривать их: «Что вы делаете? Видите, праведник за вас молится». Но в эту минуту один изувер, по ремеслу суконщик, ударил своим вальком Апостола по голове и умертвил его. Вместе с ним было умерщвлено много христиан.

Иудейский историк Иосиф Флавий, перечисляя причины падения Иерусалима, говорит, что Господь, наказал евреев, между прочим, за убиение праведного Иакова. Апостол Иаков незадолго до своей смерти написал соборное послание. Главная цель послания — утешить и укрепить обращенных к вере иудеев в страданиях, которые предстояли им, и предостеречь их от заблуждения, будто бы одна вера может спасти человека. Святой Апостол объясняет, что вера, не сопровождаемая добрыми делами, — мертва и не приводит ко спасению. Церковное предание приписывает Апостолу Иакову составление древнейшего чина Божественной Литургии.

Глава святого Апостола Иакова в настоящее время находится в соборе святого Иакова – кафедральном храме Армянских Иерусалимских патриархов, построенном в XII веке на месте, где находился дом Апостола Иакова.

